เงินบาทปิด 31.74/76
ธนาคารกรุงเทพ รายงาน เงินบาทปิด 31.74/76 คาดสัปดาห์หน้าแกว่งในกรอบ 31.60-31.90
13 ม.ค. 2555

ธนาคารกรุงเทพ รายงาน เงินบาทปิด 31.74/76 คาดสัปดาห์หน้าแกว่งในกรอบ 31.60-31.90
นักบริหารเงินจากธนาคารกรุงเทพ เปิดเผยว่า เงินบาทปิดตลาดเย็นนี้อยู่ที่ระดับ 31.74/76 บาท/ดอลลาร์ ใกล้เคียงกับช่วงเช้าที่เปิดตลาดที่ระดับ 31.73/75 บาท/ดอลลาร์ 
วันนี้เงินบาทปิดตลาดกลับไปอยู่ในระดับใกล้เคียงกับตอนเปิดตลาดในช่วงเช้า แต่ระหว่างวันเงินบาทอ่อนค่าสุดที่ระดับ 31.78/80 บาท/ดอลลาร์ โดยปัจจัยสำคัญที่นักลงทุนให้ความสนใจในช่วงนี้ มาจากปัจจัยในประเทศกรณีการโอนหนี้กองทุนเพื่อการฟื้นฟูและพัฒนาระบบสถาบันการเงิน(FIDF) ไปให้ธนาคารแห่งประเทศไทย(ธปท.)บริหารจัดการแทน
"นักลงทุนกังวลว่าถ้าจะมีการจ่ายชำระหนี้จริง บาทจะอ่อนค่าลงไปอีก เพราะจะต้องมีการเข้าไปซื้อดอลลาร์ในตลาดเพื่อมาชำระหนี้"นักบริหารเงิน กล่าว
ส่วนความเคลื่อนไหวของค่าเงินสกุลหลักต่างประเทศช่วงปิดตลาดเย็นนี้ เงินเยนอยู่ที่ระดับ 76.67/72 เยน/ดอลลาร์ ส่วนเงินยูโรอยู่ที่ระดับ 1.2834/2837 ดอลลาร์/ยูโร
นักบริหารเงิน คาดว่า สัปดาห์หน้าปัจจัยเรื่องการโอนหนี้กองทุนฟื้นฟูฯ ยังคงอยู่ในความสนใจของนักลงทุน โดยจะรอดูความชัดเจนที่จะออกมา คาดว่าเงินบาทตลอดสัปดาห์หน้าจะเคลื่อนไหวอยู่ในกรอบ 31.60-31.90 บาท/ดอลลาร์